**БЪЛГАРСКА МАСТЪРС ФЕДЕРАЦИЯ**

**ПРАВИЛНИК**

**ЗА СПОРТНО – СЪСТЕЗАТЕЛНАТА ДЕЙНОСТ,**

**ЧЛЕНСКИТЕ, СЪСТЕЗАТЕЛНИ И ТРАНСФЕРНИ ПРАВА**

**В БЪЛГАРСКА МАСТЪРС ФЕДЕРАЦИЯ**

***Правилникът за спортно-състезателната дейност на БМФ е утвърден с решение на протокол №4 от заседание на УС на БМФ, проведено на 12.2014 г., променен и допълнен с решение на УС на БМФ от заседание на 25.01.2019 г., променен с решение на УС на БМФ от заседание на 14.10.2020 г.***

І.СТАТУТ НА СПОРТНИТЕ МАСТЪРС КЛУБОВЕ

Чл. 1. Спортен мастърс клуб (многоспортов клуб на ветераните спортисти) е сдружение с нестопанска цел, което подпомага дейността на Българска мастърс федерация и реализирането на нейните основни цели – укрепване на здравето, подобряване на физическата дееспособност, запазване на трудоспособността, здравословен начин на живот и активно творческо дълголетие за спортистите ветерани, хора във и над трудоспособна възраст, съдейства за изпълнение на Националната стратегия за развитие на физическото възпитание и спорта в Република България, чрез осъществяването на тренировъчна и спортно-състезателна дейност, обучение и участие в масови спортни прояви.

Чл.2. Спортните клубове на ветераните спортисти /многоспортови клубове/се учредяват на основание чл. 13., т. 3 от Закона за физическото възпитание и спорта, по реда на Закона за юридическите лица с нестопанска цел.

Чл.3. Спортните мастърс клубове са сдружения по един или няколко вида спорт и туризъм, развивани от лицензирани Български спортни федерации, по които се организират състезания от Българска мастърс федерация, Министерство на младежта и спорта и Международните мастърс организации по съответните спортове.

Чл.4. Спортните мастърс клубове са доброволни спортни сдружения на базата на обединяващия възрастов принцип.

Чл.5. Спортните мастърс клубове се изграждат в съответствие с изискванията на ЗФВС и устава на БМФ, на които се подчиняват.

Чл.6. Спортните мастърс клубове в съответствие с изискванията на ЗВФС /чл.18, ал.1, т. 2, могат да членуват само в многоспортовата Българска мастърс федерация и като такива да получат от ММС статут на лицензирана спортна организация.

Чл.7. Спортисти от СК, членове на друга спортни федерации по чл.18, ал.2, т.1 както и ал.3 от ЗФВС, могат да участват в състезания, включени в календара на БМФ, на основание §4 от Допълнителни разпоредби на Правилника за прилагане на ЗФВС.

ІІ. ЧЛЕНСКИ И СЪСТЕЗАТЕЛНИ ПРАВА

Чл.7. Членските и състезателните права и промяната на клубната

принадлежност в Спортните мастърс клубове се регламентират от техните

устави и настоящия правилник.

Чл.8. /1/ По реда на Устава на СК, индивидуалните членски права в спортен клуб на ветераните придобиват:

- спортисти, приключили активната си състезателна кариера;

- треньори, деятели, активно спортуващи любители и туристи;

- други лица, допринасящи за развитието и популяризирането на ветеранския спорт.

/2/ Членски права могат да се придобият и упражняват само в един спортен клуб.

/3/ Придобитото членство не дава едновременно състезателни права.

Чл.9. /1/ Състезателните права в мастърс клубовете са съвкупност от права и задължения за извършване на тренировъчна и състезателна дейност в

държавния и международния спортен календар.

/2/ Състезателните права се определят от лицензираната от ММС многоспортова Българска мастърс федерация (БМФ) по предложение на УС на СК, членове на БМФ.

/3/ Състезателните права за участие в държавните първенства по отделните спортове се установяват със:

- списък на участниците, подписан от председателя на СК;

- документ за самоличност /или състезателна карта/ за удостоверяване на възрастовата група;

- предсъстезателен медицински преглед за всяко състезание;

- декларация за участие на свой риск и отговорност;

Чл.10. Състезателни права на членове на СК се разрешават, когато са изпълнени следните изисквания:

- навършените минимални за определението „ветеран“ години в съответствие с регламента на всеки спорт и съответната българска и международна спортна федерация

- платен годишен клубен членски внос

- платена лична такса участие.

Чл.11. Не се поставят ограничения в броя на дисциплините и спортовете, по които един състезател може участва /освен ако няма изирично изискване в наредбата на даден спорт/ .

Чл.12. Промяна на клубната принадлежност (трансфер) на състезатели в системата на спортните мастърс клубове се извършва съгласно изискванията на ЗФВС, административно съгласуване и решение на УС на БМФ, както следва:

 /1/ Промяната на клубната принадлежност и получаването на състезателни права на ветераните спортисти – членове на БМФ, се извършва на основание постигнато взаимно съгласие на председателите на СК

 /2/ За промяната на клубната принадлежност (трансфера) председателите на СК уведомяват своевременно ръководството на БМФ.

 /3/ По време на спортно-състезателната година не се допуска един състезател да участва от името на два СК.

Чл.13. Наредбите за провеждане на Държавните първенства по видове спорт се актуализират преди всяко състезание от главното ръководство на проявата.

III.СПОРТЕН АРБИТРАЖ

Жалби/контестации

Чл.13. При нарушение на наредбата и правилата за провеждане на състезанията по отделните видове спорт, водачът на отбора може да отправя жалби (контестации).

Чл.14 Жалбата (контестацията), относно редовността на даден състезател и допускането му до участие, се подава до главния съдия или до федерацията не по-късно от 30 минути след приключване на състезанието в съответоната част (квалификации, финал) или дисциплина. Съставът на жури д’Апел се определя от главното ръководство на всяко състезание.

Чл.15. По въпроси, възникнали в хода на състезанието, протестите се отправят най-напред устно пред съдията/рефера, който може сам да вземе решение по протеста, или до главния ръководител на състезанието. Жалбата до жури д'Апел следва да бъде подадена не по-късно от 30 минути след официалното обявяване на резултата от съответната дисциплина, квалификация или финал.

Чл.16. Жалбите се решават от жури д'Апел, ако са подадени в срок и ако е платена регламентираната такса при подаването им. Главният съдия с подписа си върху жалбата удостоверява кога тя е подадена и че е получил съответната такса. Ако жалбата бъде удовлетворена, таксата се възстановява на тъжителя. В противен случай тя се заприходява в касата на БМФ.

Чл.17. Решенията на жури д’Aпел по отнесените към него жалби и въпроси не са обвързани със срок, по принцип те са окончателни. Но при представяне на нови доказателства, те могат да бъдат преразглеждани. Жури д`Апел може да използва всякакви доказателства, включително всякакви налични документи, записи и снимки.

Отстраняване и наказания/дисквалификация

Чл.18. Дисквалификация. Нарушението на състезателните правила, с цел придобиване на предимство по нечестен начин, е основание за дисквалификация. За дисквалификация на състезател в хода на състезанието е необходимо в официалния протокол да се впише причината и да се цитира Правилото, което той е нарушил. Този факт не трябва да попречи състезателят да вземе участие в следващите части /етапи/ и дисциплини от състезанието.

Чл.19. Отстраняване от по-нататъшно участие в състезанието, ще последва в случаите, когато след като окончателно е потвърдено участието му в даден етап от състезанието или след класиране за следващия кръг, състезателят не се яви за участие и не представи медицинско удостоверение за причината на това отсъствие.

Чл.20. Основание за дисквалификация от съответната част или дисциплина и отстраняване от по-нататъшно участие в състезанието е неспазването на установения ред на състезанието или неспортсменското поведение.

Чл.21. Наказания. Състезател, участващ под чуждо име или с неверен документ за самоличност, се отстранява от състезанието и се отнемат състезателните му права за една година, а отборът му се отстранява от състезанието.

Чл.22. СК, който използва състезател под чуждо име или с неверен документ за име и възраст, се наказва административно от УС на БМФ.

Чл.23. Ръководител на отбор, треньор или състезател, който с поведението си пречи на нормалното провеждане на състезанието или влиза в пререкания със съдиите и ръководителите на състезанието, подлежи на отстраняване от мястото на състезанието.